La Galeria Bibliotecii Bucovinei "I. G. Sbiera", Corp A, etaj 1, va avea loc luni, 1 aprilie 2024, la ora 14:00, vernisajul expoziției Obiectul (lui Iulian Copăcel), eveniment prezentat de poetul și eseistul sucevean Alexandru Ovidiu Vintilă, curatorul expoziției.
Iulian Copăcel este artist vizual, membru titular al UAP Iași, care a realizat 15 pânze pe șasiu cu dimensiunile de 100 cm x 100 cm, desen pe hârtie de 12 cm x 17cm. Tehnica folosită, spune artistul: 13 pânze pictate într-o tehnică mixtă de acrilic, creion grafit, creioane colorate, creioane cerate, corector alb; Panoul jurnal: tuș – peniță și corector alb; Desen portret: cărbune pe hârtie. Lucrarea se numește "Obiectul" și este realizată integral de Iulian Copăcel în anul 2023 (din fonduri proprii). La "Obiectul" lui Iulian Copăcel, spune autorul Alexandru Ovidiu Vintilă, președintele Societății Scriitorilor Bucovinei, "totul curge orizontal, tensionat, forme și nuanțe se întrepătrund cu realități pe care le percepe artistul în căutarea inițiată, un drum ce nu se termină niciodată. Sunt sentimente, trăiri, interogații coagulate într-un răspuns prin care autorul ne comunică o stare de fapt a adevărului propriu, la care a ajuns într-un anumit moment al gândirii sale artistice". Expoziția va putea fi vizitată, la Suceava, în perioada 1 – 30 aprilie 2024. Proiectul Obiectul (lui Iulian Copăcel) este realizat în parteneriat cu Societatea Scriitorilor Bucovinei.